Paterna il•luminarà de blau l’edifici consistorial en el Dia Internacional de la Diabetis
13/11/2015

# Paterna il•luminarà de blau l’edifici consistorial en el Dia Internacional de la Diabetis

[![L'edifici de l'Ajuntament il•luminat de blau](/images/noticias/2015/11/ayto-azul.jpg)](/images/noticias/2015/11/ayto-azul.jpg)

13.11.2015

Durant la vesprada del dissabte 14 de novembre, l’Ajuntament es tenyirà de blau unint-se a la campanya “Trau la diabetis a la llum”

L’Ajuntament de Paterna, a través de la Regidoria de Protecció a les Persones i Participació Ciutadana, se suma a la campanya de la Federació Internacional de Diabetis, en la qual col•labora l’Associació Valenciana de Diabetis, amb l’objectiu de donar visibilitat a la malaltia amb motiu del Dia Mundial de la Diabetis que se celebra demà 14 de novembre.

Amb eixe objectiu, des de les 20:00 fins a 00:00 hores de demà dissabte, l’edifici consistorial de Paterna s’il•luminarà en blau, color identificatiu de la malaltia, unint-se així als més de mil monuments, edificis i símbols de més de 115 països que participaren en la campanya el lema de la qual este any és “Trau la diabetis a la llum”.

“Per mitjà d’esta acció simbòlica volem conscienciar la gent de la importància de previndre i controlar la diabetis”, ha indicat el regidor de Protecció a les Persones i Participació Ciutadana, Julio Fernández, “No hem d’oblidar que la diabetis afecta quasi 400 milions de persones en tot el món i que, només l’any passat, va causar la mort de 4,9 milions de persones”.

Este gest, que s’emmarca dins de la proposta de la Federació Internacional de Diabetis, té com a objectiu principal enguany donar a conéixer la importància de l’alimentació saludable com a mecanisme tant de prevenció com de control dels riscos derivats de la diabetis. “Amb només uns xicotets canvis en els nostres hàbits alimentaris podem disminuir significativament les complicacions que poden originar-se per culpa de la diabetis, per això és important que els ciutadans coneguen no sols els riscos sinó especialment, les mesures preventives”, ha destacat el regidor Julio Fernández.

En els últims anys, monuments de tot el món s’han il•luminat de blau pel Dia Mundial de la Diabetis com la Porta d’Alcalá, la Sagrada Família de Barcelona, l’Ajuntament d’Oviedo o l’Edifici de Correus a Granada, a més de llocs emblemàtics internacionals com l’Empire State Building de Nova York, el Crist de Corcovado a Brasil, la Porta de Brandemburg a Berlín, el Coliseu a Roma, la seu de Nacions Unides o la Torre de Londres en la capital britànica s’han unit per la diabetis per a augmentar la conscienciació global sobre esta malaltia.

La diabetis en xifres

La diabetis afecta quasi 400 milions de persones en el món i va causar la mort de 4,9 milions de persones en el 2014, la qual cosa es tradueix en que cada set segons una persona mor per la malaltia.

A pesar de les alarmants xifres, canviant uns senzills hàbits, les persones poden reduir el seu risc de desenrotllar diabetis de tipus 2 i aquells amb diabetis de tipus 1 poden millorar el control de la malaltia. Disminuir el consum de sucre i alcohol, mantindre una dieta saludable o realitzar exercici habitualment, pot previndre fins en un 70 % l’aparició de la diabetis tipus 2.